AARHUS: Det kostede Aarhus Kommune et sted mellem 750.000 og 930.00 kr., at en aftale om leje af omkring 30 traktorer ikke blev sendt i et reelt udbud af Natur og Vejservice og dets daværende chef, Claus Pedersen.

Sådan lyder vurderingen fra Aarhus Kommune.

Traktorerne til vintertjeneste blev lejet hos firmaet S.D. Kjærsgaard A/S i perioden fra 2010 til 2016. Det er det firma, der er tiltalt for bestikkelse blandt andet ved at have ydet sponsorbidrag på mere end 200.000 kr. til badmintonklubben Triton Aalborg, hvor Claus Pedersen var bestyrelsesmedlem og formand for sponsorudvalget.

Aftalen blev i 2010 ifølge avisens oplysninger indgået¨uden, at andre end S.D. Kjærsgaard gav en pris. Officielt var der tale om et såkaldt underhåndsbud, hvor fire firmaer blev bedt om at komme med en pris på traktorlejen. To af dem kunne ikke nå det på grund af en meget kort tidsfrist. Og da det tredje kom med sit bud, fik det at vide, at der allerede var indgået en lejeaftale med SD Kjærsgaard.